Ved et kontrolbesøg hos en ikkeregistreret fødevarevirksomhed, der leverede ingredienser til sygehuse og plejehjem, fandt Fødevarestyrelsen onsdag aften uhygiejniske og beskidte produktionsfaciliteter og lukkede derfor virksomheden på stedet.

Virksomheden, Nordic Ingredients, der ligger ved Randers, producerede pulver til gelemad, der gives til i forvejen svækkede patienter, der ikke selv er i stand til at tygge og synke maden. Af samme årsag kalder styrelsen sagen alvorlig og har varslet bøder til virksomheden.

‘Fødevarestyrelsen ser med stor alvor på denne sag, da fødevarerne er målrettet til særligt sårbare grupper. Virksomheden blev lukket på stedet og fik påbud om at underrette deres kunder og tilbagetrække alle solgte varer,’ skriver styrelsen i en pressemeddelelse.

Styrelsen fandt blandt andet under besøget en betonblander, der blev brugt til at blande en særlig rugbrødsgele, som fremstod ‘særdeles uhygiejnisk’ med kager af stivnet rugbrødsmasse indvendigt.

Ud over rugbrødsblandingen leverede virksomheden også smagstilsætningspulver, som kan frembringe smagen af eksempelvis bøf, bacon og flæskesteg.

Der er nu udsendt et tilbagekaldelsesvarsel af samtlige produkter fra virksomheden til firmaets kunder, der ifølge styrelsens hjemmeside blandt andet tæller Aalborgs og Odenses universitetshospitaler samt en række plejehjem landet over.

Styrelsen ved kun, hvilke kunder der har modtaget produkterne i november måned, og understreger derfor, at der kan være flere institutioner, der har haft virksomheden som leverandør. På hjemmesiden oplyser styrelsen, at det ikke kan udelukkes, at produkterne indeholder 'sygdomsfremkaldende organismer'.

Fødevarestyrelsens rejseholdsmedarbejdere kom på sporet af virksomheden, der ikke var anmeldt som en fødevarevirksomhed, via en hjemmeside på nettet, oplyser styrelsens pressetjeneste.